Pensioniõiguste kindlaksmääramise teatist, mis on võetud vastu pärast asjaomaste isikute õigusliku seisundi uuesti läbivaatamist ja uute asjaolude põhjal, ei saa pidada varasemat pensioniõiguste kindlaksmääramise teatist puhtalt kinnitavaks aktiks. Vastupidi, nimetatud teatis on akt, mis varasemaid teateid asendades muudab oluliselt asjaomaste isikute õiguslikku seisundit, mõjutab otse ja viivitamatult nende huve ning seega kahjustab neid personalieeskirjade artikli 90 lõike 2 ja artikli 91 tähenduses.

Personalieeskirjade artikliga 81a on silmas peetud nii toitjakaotuspensioni kui ka orvupensioni Seega on institutsiooni kohaldatud pensioniõiguste arvutusmeetod selles osas, milles sellega arvatakse orvupensionid tegeliku sissetuleku hulka, millele kohaldatakse artiklis 81a sätestatud ülempiiri, nimetatud sättega kooskõlas.

Esimese võimalusena tuleb märkida, et orvupensionid on ette nähtud personalieeskirjade artiklis 80, mis sisaldub personalieeskirjade V jaotise 3. peatükis „Pensionid ja invaliidsustoetus“. Nende pensionide puhul on tegemist tõeliste pensionidega, mis sellistena on hõlmatud personalieeskirjades ette nähtud pensioniskeemiga.

Samuti tuleb esile tuua, et orvupensionide arvutamise üksikasjalikud eeskirjad on ära toodud personalieeskirjade VIII lisa 4. peatüki artiklis 21 personalieeskirjade artiklis 84 sisalduva viite alusel ning selle peatüki pealkiri on „Toitjakaotuspension“. Sellise tähelepanek võimaldab tõdeda, et seadusandja kasutab mõistet „toitjakaotuspension“ selleks, et teha kindlaks mitte ainult surnud ametniku elusoleva abikaasa pensioni ehk toitjakaotuspensioni kitsas tähenduses, vaid samuti orvupensione puudutavad sätted. Seega, kuigi on tõsi, et teatud sätted viitavad sõnaselgelt orvupensionidele, ei välista see siiski seda, et teised sätted, milles orvupensione ei ole sõnaselgelt mainitud, võivad olla orvupensionidele kohaldatavad, kuna viimaste puhul on tegemist tõeliste pensionidega, millele seetõttu kohaldatakse üldiselt pensionidele kohaldatavaid personalieeskirjade sätteid.

Lisaks tuleb märkida, et kuna personalieeskirjade artikkel 81a on üks personalieeskirjade V jaotise 3. peatüki viimastest sätetest ja osa nendest sätetest, mida kohaldatakse pensionidele, mille hulka kuuluvad artiklis 80 ette nähtud pensionid, ei saa artiklit 81a tõlgendada nii, et orvupensionid selle alla ei kuulu. Nimelt tuleb selles sättes mõiste „toitjakaotuspensionid“ mitmuses kasutamist mõista nii, et viidatakse kõiki liiki „pensionidele“, milleks annab aluse ametniku surm, kusjuures see on nii mitte ainult toitjakaotuspensioni, vaid ka orvupensioniga. Pealegi on toitjakaotuspension ja orvupension omavahel personalieeskirjade artikli 80 esimese kuni kolmanda taande ja VIII lisa artikli 21 alusel seotud, kuna teisena nimetatud pensioni summa sõltub esimesena nimetatud pensioni summast.

Igal juhul aitab orvupensioni eesmärk, milleks on elusoleva ametniku jaoks ülalpeetavate lastega seotud lisakulu hüvitamine, kaasa nende laste majandusliku sõltumatuse tekitamise eesmärgile. Kuna orvupension võimaldab hüvitada laste ülalpidamisega seotud lisakulu, kuulub see perekonna sissetulekute hulka ning sellele kohaldatakse reeglit, millega on keelatud rikastumine ametnikust vanema surma tõttu, kusjuures sellest reeglist kinnipidamine on tagatud personalieeskirjade artiklis 81a ette nähtud ülempiiri kohaldamisega.

(vt punktid 94–96, 103 ja 104)